LT Europos Sąjungos oficialusis leidinys L 110/42

KOMISIJOS ĮGYVENDINIMO SPRENDIMAS

2012 m. balandžio 23 d.

kuriuo pripažįstama, kad schema „Ensus voluntary scheme under RED for Ensus bioethanol production“ tinka atitikčiai Europos Parlamento ir Tarybos direktyvose 2009/28/EB ir 98/70/EB nustatytiems tvarumo kriterijams įrodyti

(2012/210/ES)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. balandžio 23 d. Europos Parlamento ir Tarybos direktyvą 2009/28/EB dėl skatinimo naudoti atsinaujinančių išteklių energiją, iš dalies keičiančią bei vėliau panaikinančią Direktyvas 2001/77/EB ir 2003/30/EB (1), ypač į jos 18 straipsnio 6 dalį,

atsižvelgdama į 1998 m. spalio 13 d. Europos Parlamento ir Tarybos direktyvą 98/70/EB dėl benzino ir dyzelinių degalų (dyzelino) kokybės (2) su pakeitimais, padarytais Direktyva 2009/30/EB (3), ypač į jos 7c straipsnio 6 dalį,

pasikonsultavusi su Direktyvos 2009/28/EB 25 straipsnio 2 dalimi įsteigtu patariamuoju komitetu,

kadangi:

(1) direktyvomis 2009/28/EB ir 2009/30/EB nustatomi biodegalų tvarumo kriterijai. Kai daroma nuoroda į Direktyvos 2009/28/EB 17 ir 18 straipsnių nuostatas bei V priedą, tai turėtų būti suprantama kaip nuoroda ir į panašias Direktyvos 98/70/EB 7b ir 7c straipsnių bei IV priedo nuostatas;

(2) kai 17 straipsnio 1 dalies a, b ir c punktuose nurodytais tikslais reikia atsižvelgti į biodegalus ir skystuosius bioproduktus, valstybės narės reikalauja, kad ūkio subjektai įrodytų, kad biodegalai ir skystieji bioproduktai atitinka Direktyvos 2009/28/EB 17 straipsnio 2–5 dalyse nustatytus tvarumo kriterijus;

(3) Direktyvos 2009/28/EB 76 konstatuojamojoje dalyje teigiama, kad reikėtų vengti užkrauti nepagrįstą naštą pramonei, o taikant savanoriškas schemas galima sukurti veiksmingų būdų įrodyti atitiktį tiems tvarumo kriterijams;

(4) Komisija gali nuspręsti, kad pagal savanorišką nacionalinę ar tarptautinę schemą galima įrodyti, jog biodegalų siuntos atitinka Direktyvos 2009/28/EB 17 straipsnio 3–5 dalyse nustatytus tvarumo kriterijus, arba kad tos direktyvos 17 straipsnio 2 dalies taikymo tikslu savanoriškos nacionalinės ar tarptautinės išmetamųjų šiltnamio efektą sukeliančių dujų kiekio sumažinimo matavimo schemos duomenys yra tikslūs;

(5) Komisija tokią savanorišką schemą gali pripažinti 5 metams;

(6) jeigu ūkio subjektas pateikia įrodymų ar duomenų, gautų pagal Komisijos pripažintą schemą, valstybė narė, kiek apima pripažinimo sprendimo taikymo sritis, nereikalauja, kad tiekėjas pateiktų papildomų įrodymų, kad laikomasi tvarumo kriterijų;

(7) schema „Ensus voluntary scheme under RED for Ensus bioethanol production“ (toliau – schema „Ensus“) Komisijai pateikta 2011 m. lapkričio 21 d. kartu su prašymu ją pripažinti. Ši schema apima gamykloje „Ensus One“ iš ES pašarinių kviečių pagamintą bioetanolį. Pripažinta schema bus paskelbta skaidrumo platformoje, sukurtoje pagal Direktyvą 2009/28/EB. Komisija atsižvelgs į verslo informacijos slaptumo aspektus ir gali nuspręsti paskelbti tik dalį informacijos apie schemą;

(8) įvertinus schemą „Ensus“ nustatyta, kad ji tinkamai apima Direktyvos 2009/28/EB tvarumo kriterijus ir kad joje taikomas masės balanso metodas, atitinkantis Direktyvos 2009/28/EB 18 straipsnio 1 dalies reikalavimus;

(9) įvertinus schemą „Ensus“ nustatyta, kad ji atitinka tinkamus patikimumo, skaidrumo ir nepriklausomo audito standartus, taip pat Direktyvos 2009/28/EB V priede nustatytus metodikos reikalavimus,

PRIĖMĖ ŠĮ SPRENDIMĄ:

1 straipsnis

Savanoriška schema „Ensus voluntary scheme under RED for Ensus bioethanol production“, kurios pripažinimo prašymas Komisijai pateiktas 2011 m. lapkričio 21 d., įrodoma, kad biodegalų siuntos atitinka Direktyvos 2009/28/EB 17 straipsnio 3, 4 ir 5 dalyse ir Direktyvos 98/70/EB 7b straipsnio 3, 4 ir 5 dalyse nustatytus tvarumo kriterijus. Be to, schemos duomenys Direktyvos 2009/28/EB 17 straipsnio 2 dalies ir Direktyvos 98/70/EB 7b straipsnio 2 dalies taikymo tikslais yra tikslūs.

Be to, ją galima naudoti siekiant įrodyti, kad laikomasi Direktyvos 2009/28/EB 18 straipsnio 1 dalies ir Direktyvos 98/70/EB 7c straipsnio 1 dalies nuostatų.

2 straipsnis

1. Įsigaliojęs šis sprendimas galioja 5 metus. Jeigu po to, kai priimamas Komisijos sprendimas, schemos turinys pakeičiamas taip, kad gali pasikeisti šio sprendimo priėmimo pagrindas, apie tokius pakeitimus nedelsiant pranešama Komisijai. Komisija įvertins pakeitimus, apie kuriuos jai pranešta, siekdama nustatyti, ar schema vis dar tinkamai apima tvarumo kriterijus, dėl kurių buvo pripažinta.

2. Jeigu aiškiai įrodoma, kad schemoje neįgyvendinti šio sprendimo priėmimui lemiami elementai, ir jeigu padaromas didelis struktūrinis tų elementų pažeidimas, Komisija gali atšaukti savo sprendimą.

3 straipsnis

Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

Priimta Briuselyje 2012 m. balandžio 23 d. Komisijos vardu Pirmininkas José Manuel BARROSO

(1) OL L 140, 2009 6 5, p. 16.

(2) OL L 350, 1998 12 28, p. 58.

(3) OL L 140, 2009 6 5, p. 88.